เรื่องสามี-ภรรยา
เก็บตกการแต่งตั้งผู้บริหารระดับสูงของแบงก์ไทยพาณิชย์ ที่ให้ อาทิตย์ นันทวิทยา รองกรรมการผู้จัดการ ขึ้นดำรงตำแหน่งรองประธานกรรมการบริหาร และประธานเจ้าหน้าที่บริหาร (ซีอีโอ) และ ญนน์ โภคทรัพย์ รองกรรมการผู้จัดการ ขึ้นเป็นกรรมการผู้จัดการใหญ่ ทำเอาหลายคนสงสัยว่า 2 หนุ่ม แบ่งการทำงานอย่างไร จะคล้ายซีอีโอคู่ของแบงก์รวงข้าวหรือไม่
6 พ.ย. 2557

เก็บตกการแต่งตั้งผู้บริหารระดับสูงของแบงก์ไทยพาณิชย์ ที่ให้ อาทิตย์ นันทวิทยา รองกรรมการผู้จัดการ ขึ้นดำรงตำแหน่งรองประธานกรรมการบริหาร และประธานเจ้าหน้าที่บริหาร (ซีอีโอ) และ ญนน์ โภคทรัพย์ รองกรรมการผู้จัดการ ขึ้นเป็นกรรมการผู้จัดการใหญ่ ทำเอาหลายคนสงสัยว่า 2 หนุ่ม แบ่งการทำงานอย่างไร จะคล้ายซีอีโอคู่ของแบงก์รวงข้าวหรือไม่ 
หลังจากชี้แจงอยู่นานก็ยังไม่เคลียร์ ในที่สุด คุณญนน์ ก็ขอเคลียร์เอง
“ผมสองคนจะทำงานกันเหมือนกับ สามีภรรยา” พอเกริ่นมาแค่นี้ก็ทำให้บรรยากาศแถลงข่าวครึกครื้น “แต่ยังตกลงไม่ได้ว่า ใครจะเป็นสามี ใครจะเป็นภรรยานะครับ” 
ที่รู้ๆ ญนน์ มีภรรยาและมีลูกนำหน้าไปแล้ว ส่วน อาทิตย์ ยังครองฐานะหนุ่มโสดอยู่
ท้ายสุด นายกกรรมการธนาคาร อานันท์ ปันยารชุน ต้องจบให้ว่า “เอาอย่างนี้ เป็นพ่อแม่แล้วกัน แต่ละคนก็มีหน้าที่ของตัวเอง เพื่อครอบครัวและลูกๆ ต่อไปขอให้เรียกทั้งสองคนนี้ว่า มิสเตอร์เอสซีบี ทั้งสองคนจะต้องรู้ทุกเรื่องในแบงก์ รู้เท่าๆ กัน ตอบได้ทุกเรื่อง และต้องตอบให้ตรงกันด้วยนะ” 
เข้าใจให้ตรงกันด้วย จบปะ!